আমাদের সম্পদ সীমিত, তাই শিশুদের কল্যাণে স্বাস্থ্য ও শিক্ষার মত গুরুত্বপূর্ণ খাতেও বাজেট বরাদ্ধ অপ্রতুল। কেউ কেউ অবশ্য আমাদের অগ্রাধিকার মনোনয়নের দুর্বলতার কথাও বলেন। যেমন আমাদের শিশুদের পাঠ্যপুস্তকের ডিজাইন ও ছাপার মান শিশুদের জন্য একেবারেই আকর্ষণীয় নয়। এতে খরচ বাড়লেও বিষয়টি নিয়ে গভীরভাবে ভাবা এবং অবশ্যই বাজেট বরাদ্ধ বাড়ানো দরকার। শিশুদের জন্য এরকম আরো অনেক গুরুত্বপূর্ণ বিষয় আছে যার সুষ্ঠু পরিকল্পনা ও বাজেট বরাদ্ধ বৃদ্ধির প্রয়োজনীয়তা আছে। আমি আজ স্বল্প বাজেটে করা যায়, অথচ শিশুদের জন্য খুবই গুরুত্বপূর্ণ এরকম তিনটি বিয়য় পাঠকের দৃষ্টি আকর্ষণের জন্য উল্লেখ করছি। এক, শিশুদের বিদ্যালয়গুলোকে নিয়মিত রং করা। দুই, শিশুদের বিদ্যালয়ের আঙ্গিনা ও খেলার মাঠগুলোকে সুন্দরভাবে রক্ষণাবেক্ষণ ও খেলার উপযোগী করে রাখা। তিন, পাড়ার খেলার মাঠ ও শিশুপার্কগুলোকে শিশুদের উপযোগী করে রক্ষণাবেক্ষণ করা।পাঠক খেয়াল করবেন, দুর্ভাগ্যক্রমে তিনটি জায়গারই বেশিরভাগ ক্ষেত্রে বেহাল দশা। বিশেষ করে প্রাথমিক বিদ্যালয়গুলোর অবস্থা এত করুণ যে সেগুলো কোনভাবেই শিশুদের আকৃষ্ট করার মত নয়। এগুলো দেখার যেন কেউ নেই, আমাদের যেন ১/২ বছর পর পর বিদ্যালয়গুলোকে চুনকাম করারও সম্পদ নেই। এটা কি আমাদের সম্পদের অভাব, না গুরুত্ব দেওয়ার অভাব, না কবিগুরুর ভাষায় ‘মনের দারিদ্রতা’? পাঠক দেখুন, আমরা সারা জাতি আজ পরীক্ষার পিছনে (যার বেশিরভাগ মুখস্ত-নির্ভর) দৌড়াচ্ছি, যার ফলে ভুলেই যাচ্ছি যে, শিশুদের অন্যান্য বিকাশের (শারিরীক, আবেগিক, সামাজিক, সৌন্দর্যবোধ) প্রয়োজনীয়তার কথা। যার ফলে পরিপূর্ণ বিকাশের অভাব নিয়েই বড় হচ্ছে আমাদের ভবিষ্যৎ প্রজন্ম।যার বহিঃপ্রকাশ ঘটছে আমাদের সমাজের অসামঞ্জস্যপূর্ণ অনেক আচরণে।